32003R0224
L 031/9
JURNALUL OFÍCIAL AL UNIUNII EUROPENE
REGULAMENTUL (CE) NR. 224/2003 AL COMISIEI
din 5 februarie 2003
de stabilire a ajutorului prevăzut în Regulamentul (CE) nr. 1255/1999 al Consiliului pentru depozitarea privată a untului și smântânii și de derogare de la articolul 29 din Regulamentul (CE) nr. 2771/1999 de stabilire a normelor de aplicare a Regulamentului (CE) nr. 1255/1999 al Consiliului privind măsurile de intervenție pe piața untului și smântânii
COMISIA COMUNITĂȚILOR EUROPENE,
având în vedere Tratatul de instituire a Comunității Europene,
având în vedere Regulamentul (CE) nr. 1255/1999 al Consiliului din 17 mai 1999 privind organizarea comună a pieței laptelui și produselor lactate (1), modificat ultima dată de Regulamentul (CE) nr. 509/2002 (2), în special articolul 10,
întrucât:
(1)
Articolul 34 alineatul (2) din Regulamentul (CE) nr. 2771/1999 al Comisiei (3), modificat ultima dată de Regulamentul (CE) nr. 1614/2001 (4), prevede că, fără a aduce atingere articolului 38 din respectivul regulament, valoarea ajutorului prevăzut la articolul 6 alineatul (3) din Regulamentul (CE) nr. 1255/1999 pentru depozitarea privată trebuie stabilită în fiecare an. În acest sens, trebuie luate în considerare costurile fixe, zilnice și financiare ale depozitării și ale mișcărilor ratei dobânzii Băncii Centrale Europene în cazul costurilor financiare.
(2)
Articolul 29 alineatul (1) din Regulamentul (CE) nr. 2771/1999 prevede perioada în care trebuie să aibă loc intrarea în depozit. Situația curentă de pe piața untului justifică devansarea datei de intrare pentru operațiunile de depozitare la unt și smântână din 2003 de la 15 martie la 1 martie, ca măsură excepțională.
(3)
Măsurile prevăzute în prezentul regulament sunt conforme cu avizul Comitetului de gestionare a laptelui și produselor lactate,
ADOPTĂ PREZENTUL REGULAMENT:
Articolul 1
Ajutorul prevăzut în articolul 6 alineatul (3) din Regulamentul (CE) nr. 1255/1999 se calculează pe tonă de unt sau echivalent de unt în cazul contractelor încheiate în 2003, pe următoarea bază:
(a)
24 EUR pentru costurile fixe;
(b)
0,35 EUR pentru costurile depozitării la rece pentru fiecare zi de depozitare contractuală și
(c)
o sumă pe zi de depozitare contractuală, calculată pe baza a 91 % din prețul de intervenție pentru unt în vigoare în ziua în care începe depozitarea contractuală și pe baza unei rate a dobânzii anuale de 2,75 %.
Articolul 2
Fără a aduce atingere articolului 29 alineatul (1) din Regulamentul (CE) nr. 2771/1999, intrarea la depozitare poate avea loc de la 1 martie.
Articolul 3
Prezentul regulament intră în vigoare în a treia zi de la data publicării în Jurnalul Oficial al Uniunii Europene.
Prezentul regulament este obligatoriu în toate elementele sale și se aplică direct în toate statele membre.
Adoptat la Bruxelles, 5 februarie 2003.